# Die Schedelsche Weltchronik (deutsch):252

| 251 <<<Vorheriges Blatt | Die Schedelsche Weltchronik Blatt CCLII | Nächstes Blatt>>> 253 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLI verso:

Nach der gepurt cristi .M.cccc.xlvi. iar entstund zwischen den teu$^e$tschen bru$^e$edern vnd Vladislaen dem ko$^e$nig zu Poln von wegen der o$^e$rter vnd gegent des ko$^e$nigreichs ein auffru$^o$r vnd komen bede tayl mit großem mechtigem volck zu krieg vnd streyt. aber die prewßen (entweders in der menig irs streytpern volcks oder auß frayssamkeit irs mu$^o$ts frolockende) schickten erstlich durch einen heerolt oder parsafanten dem ko$^e$nig zway schwerte des frids oder des kriegs dero eins welchs er wo$^e$lt zenemen. also name der ko$^e$nig das schwert des kriegs vnnd streyts an vnd ließe ime das segnen vnd begu$^e$rtet sich damit. Als sie nw gegeneinander zu streyt zugen do schiket der ko$^e$nig die Litawer die ime zu beystand komen waren vor hyn an die schlacht. mit denselben vermu$^e$edeten sie sich also hart das sie von den polacken die alßpald darauff nachdruckten ein schwere nyderlag vnnd plu$^o$tuergiessung lydden. also das an demselben tag bey vierhundert bru$^e$eder des ordens mitsambt dem hohmaistere zu roß vergiengen. vil tawsent mann erschlagen vnd die vbrigen gefangen warden. Vnd dermaß gelanget Preu$^e$ßner land (außgenomen Marieburg) an die Polacken. So warden ine die zwu$^o$ stett Tantzka vnd Dorn darnach durch Casimirum den ko$^e$nig zu Poln abgedrungen. der sprach das Preu$^e$ßner land ein teil seins ko$^e$nigreichs wer
Albrecht marggraff zu Brandemburg hat vor disen iaren wider die statt Nu$^e$rmberg einen großen krieg gefu$^e$ert vnd das stettlein Grefenberg das mit einer mawr vnd graben bewaret vnd vier meyl von Nu$^e$rmberg ligt mit großem gewalt gestu$^e$rmt. vnd als nw bede partheyen aneinander vil beschwerde vnd schadens vnd gehabter taglaystung gestillet vnd hingelegt. Vber ettliche iar darnach enstund ein krieg zwischen demselben hertzog Ludwigen vnd dem vorgenanten marggraff Albrechten beden mechtigen fu$^e$rsten. als aber bede tail ettwielang mit großer ku$^e$nmu$^e$etigkeit gegeneinander gekriegt hetten do wardt der krieg zu letst nach vil erliddner schlacht vnd nyderlag durch die andern fu$^e$rsten teu$^e$tscher land vertragen.
Lvdwig ko$^e$nig Karls zu Franckreich sun hat diser zeit nach seinem vater das ko$^e$nigreich ererbet. Derselb ko$^e$nig karl was ein senftmu$^e$etig man aber tawber synn dann als er wider ko$^e$nig Heinrichen von engelland vnd hertzog Jhanßen von Burgundi einen krieg erweckt vnd vil lewt erschlagen het do ward er zu letst mit großer mechtiger schlacht zertrennt vnd ime vil stett abgedrungen. vnd wo es got durch ein iunckfrewlein wunderperlich nit vnderkomen het so wer es vmb sein ko$^e$nigreich gar beschehen gewest. Zu letst machet Nicolaus ein cardinal cartheu$^e$ser ordens frid mit den hertzogen zu burgundi. den hieß er doch darnach hinderlistigclich erto$^e$dten. das wz ein vrsach vil vnzallicher vbele die darauß folgten. Als nw diser Ludwig das ko$^e$nigreich vnd herrschung erlanget do vertribe er vil seins vaters gu$^e$nner auß dem ko$^e$nigreich. vnd als er sich darnach vnderstu$^o$nd die freyheit der kirchen zeuermyndern do machet er ime vil ro$^e$misch bebst widerwerwertig. Vnd nach dem das volck hertzog Karls zu Aquitania vnd Normandia von seiner weißheit wegen zu eim regirer begeret do wardt er auß zuschu$^o$b vnnd verfu$^e$egung diss ko$^e$nig Ludwigs erto$^e$dt. Als aber der adel des ko$^e$nigreichs vnnd der hertzog zu Burgundi solchs verstunnden do verneweten sie den alten hass vnd neyd vnd machten ein pu$^e$ntnus vnd vberzohen disen ko$^e$nig Ludwig mit heereßkraft. also das der hertzog von Burgundi in die Pickardey rayset vnd die statt Pichinetum erobert vnnd schlayffet. so wardt der ko$^e$nig von den seinen verlassen vnnd wiche gein Parys. Aber der babst stillet darnach die sachen durch Bessarionem den Nicenischen cardinal. Diser Ludwig starb zu Remis nach der gepurt Cristi M.cccc.lxxxiiii. iar vnd ließ Carolum seinen erstgepornen .xv. iar alt der noch lebt einen nachkomen des ko$^e$nigreichs
Georgius von Pogiebrat ein Beheim vnderstund sich nach absterben Laßlaws ko$^e$nigs zu Hungern vnd zu Beheim in geforderter versammlung des adels vnd der lantherren fu$^e$rzegeben. wie das ambt oder pflegnus seiner gubernation sich mit tod des gestorben ko$^e$nigs nit geendet het. demnach ergaben sich die von Prag alßpald on verzug in sein gubernation. vnd er wardt zu ko$^e$nig verku$^e$ndt. dann er wz zu haws vnd zu feld also geschickt das ime zu handlung seiner sachen weder rats noch alters manglet. Vnnd wiewol er sich einen gu$^o$ten cristen veriahe vnnd zwayen bischoffen an ire hend gelobet vnd auff das heillig ewangelium einen ayd schwu$^o$re das er nach empfangner kro$^e$nung hinfu$^e$ro der heilligen ro$^e$mischen kirchen getrew vnd gehorsam sein wolt. darauff er dann durch kaiser Friderichen bestettigt wardt. yedoch hielt er sich in disen dingen allen widerwertiger vnd trewloser weiß vnd beschu$^e$tzet vnd beschirmet die behmischen ketzerey. darumb wardt er vnd das gantz Behmisch reich durch babst Pium vnd Paulum schwerlich verpannt vnd verflucht vnd starb also nach der gepur Cristi .M.cccc.lxxi. iar.
Machomet der Tu$^e$rcken kaiser hat nach vertreibung Thome paleologi des Kriechischen kaisers vnnd seins bruders im .M.cccc.lx. iar Peloponessum vnd nach gefengknus vnnd erto$^e$dtung des Trapesunthischen ko$^e$nigs desselben iars Pontum. vnd darnach Mitilenam erobert. So belegerten die Venediger Corinthum. aber die Tu$^e$rcken komen mit gewalt vnd zwungen die cristen zu den schiffen zefliehen. Zu letst ru$^e$stet sich der hertzog zu venedig mit treffenlicher schiffung vnd als er gen Anconam zu lendet vnnd von babst Pio der noch gaystet ab der ho$^e$he von verrnen gesehen ward do verschied der babst in großer glori.

## CCLII recto:

Kaiser Friderich geprauchet sich keins weins außerhalb malzeit. In dem nachtmal truncke er den allerleichtisten wein doch mit wasser gemischt. Nw rieten die ertzte Leonore der kaiserin die in irem haymend nye einichen wein genossen het das sie in teu$^e$tschem land (das dann kalt wer) wein trincken solt ob sie anders fruchtper vnd geperhaftig werden wo$^e$lt. Als aber solchs an den kaiser gelanget do forderet er Eneam siluium vnnd sprach zu ime. Geehin vnd sage der kaiserin. Ich wo$^e$lle lieber ein vnperhaftige dann ein wein sawffende gemahele haben ob sie mich liebet so hasset sie den wein. Als nw die kaiserin dise werbung vernomen het do sprach sie. wiewol ich dem gescheft vnd gehaisse meins gemahels also gern gehorsam bin als gern ich lebe. yedoch wenn der kaiser mir wein zetrincken gepu$^o$te so wolt ich mir ee wu$^e$nschen zesterben denn gehorsam zeerscheinen.
Mathias Johannis huniadis des ko$^e$nigreichs Hungern gubernators sun hat nach absterben ko$^e$nig Laßlaws on erben das benant ko$^e$nigreich mit verwilligung des adels. der lantherren vnd o$^e$bern daselbst erobert. Dess vater guberniret das ko$^e$nigreich mit einer eyßnin ru$^o$ten. vnd wardt auch nicht mynder dann als ein ko$^e$nig gehalten. vnnd als er die Tu$^e$rcken bey kriechischen weissenburg ernider gelegt het do starb er vnlang darnach. Als aber (wie hieuor gemeldt ist) der graf von Cili durch Ladislawen des obgenanten Johannis huniadis eltern sun geto$^e$dt wardt do hieß ko$^e$nig Laßlaw denselben Ladislawen enthawbten vnd den Mathias gefangen gein Prag an dem tag daran ko$^e$nig Laßlaw starb. den name Georgius pogiebrat der Bemisch gubernator in sein hu$^o$t vnd bewarung. Nicht lanng darnach wardt er in dem xviii. iar seins alters zu ko$^e$nig zu Hungern ernennt. auff große pu$^e$rgschaft vnd verschreibung außer ferngknus gelassen vnnd in sein Hungerisch ko$^e$nigreich gefu$^e$ert. Aber nach dem der ro$^e$misch kaiser vermaynet das ime dasselb ko$^e$nigreich zu stu$^o$nde darumb entstunden vil auffru$^o$r vnd krieg zwischen inen. doch blibe das ko$^e$nigreich dem mathias. Der was ein ernsthafter fleißiger vnd starcker beschirmer vnd verfechter des cristenlichen glawbens wider die Tu$^e$rcken vnd hat vil großer kempff vnnd streyt wider sie erstanden. vil abgedrungen vnd ire land vnnd gegent mit prand. verheerung. rawb vnd todschlagung vilfeltigclich beschedigt. Auch wider Casimirum den ko$^e$nig zu Poln. in beheim gekriegt. vnd sich zu letst doch mit ime befridet. dermaß das Pannonia. Hungern. Merhern vnd Schlesia dem ko$^e$nig Mathias. vnd das ko$^e$nigreich zu Beheim dem Vladislao des Casimiri sun bleiben solten. Als diser Mathias mercket das ime kaiser Friderich widerwertig was do befridet er sich mit dem Tu$^e$rcken vnd stellet sich wider den kaiser. dem drunge er ab die statt Wienne. daselbst starb er .M.cccc.xc. iar. vnd wardt gein Stu$^o$lweyssenburg gefu$^e$ert vnd alda begraben. Er het Ferdinandi des ko$^e$nigs zu Neapolis tochter zu der ee.
Nicolaus von Cusa ein Teu$^e$tscher vnd des tittels sancti Petei ad vincula ein fu$^e$rtreffenlicher vnd hohgelerter cardinal ist diser zeit in ru$^o$m vnd preyse gewesen[.] Vnd was ein so$^e$lcher gu$^o$ter man das wenig beßrer lewt zu seiner zeit geporn warn. dann er was ein ernstlicher feind aller laster. ein widersacher aller eregirigkeit vnd werltlichs geprengks. an gentzigkeit des gemu$^e$ets vnwandelper: erberer mu$^e$e vnnd arbait bis in sein hohs alter vnuerdrossen. in gu$^o$ttettigkeit vnd danckperkeit wunderperlich. vnd also vberflu$^e$ßig in aller schriftlichen weißheit. wenn yezuzeiten von einichem ding zereden vnuersehenlich fu$^e$rfiele so kund vnd weßte er also schickerlich. vo$^e$lligclich vnd gnu$^o$gsamlich dauon sagen als ob er sich dasselb ding allain zelernen geflißen het. Er was zumal ein wolgesprechig vnd des lateins fertig man. vnd aller hystorien vnd geschihten. nicht allain der newen vnd andern ku$^e$nsten hoherfarn. Auch des babstlichen vnd kaiserlichen rechtens wolgelert. vnd ein scharpffer außleger der heilligen schrift. vnd hat vil treffenlicher vnd lo$^e$blicher bu$^e$echer vnd schriften gemacht vnd hinder ime gelaßen[.] Diser Nicolaus wardt auß vrsachen das er sein Brixische kirchen fleißigclich beschirmet von hertzog Sigmunden von o$^e$sterreich gefangen vnd in eim erbern kercker enthalten. Darumb wardt babst Pius wider denselben hertzogen zu vngnad vnd mißgunst bewegt also das er ine mit schwern geistlichen penen belu$^o$de. Zu letst wardt diser Nicolaus frey geledigt vnd die sachen befridet. Vnnd als babst Pius zu Ancona auß diser werlt mit tod verschiede do starb diser Nicolaus cardinalis zu Rom.
Bessarion ein cardinal vnd Sabinensischer bischoff vnd auch ein patriarch zu Constantinopel was diser zeit bey dem babst Paulo vnd menigclichem so$^e$lcher fu$^e$rsichtigkeit. werltwitzigkeit. vbung. erfarung. schicklichkeit vnnd glawbwirdigkeit gehalten. das von hohen treffenlichen sachen vnnd gescheften nichtz gehandelt noch fu$^e$r beschließlich geachtet wardt es beschehe dann in beywesen vnd mit rat diss hohberu$^e$mbten mans. Er was in schriftlicher weißheit also erleu$^e$chtet das man glawbet dz seiner zeit nye nymant mer gelesen. gelesne ding baß verstanden vnd clerlicher geschriben het denn er. Vnd wiewol er mit sachen vnd gescheften den gemaynen cristenlichen stand betreffende beladen wz so vnderstund er sich mit inpru$^e$nstiger begirde seins gemu$^e$ets die lere des naturlichen maisters Platonis zebeschirmen. Zu letst als er gein Franckreich in botschaft geschickt wardt vnd fride machet do starb er am widerwege.
* ↑ 1446 n. Chr.
* ↑ 1484 n. Chr.
* ↑ 1471 n. Chr.
* ↑ 1460 n. Chr.
* ↑ 1490 n. Chr.